<classify> HALMASHAURI ya Jiji la Dodoma katika mwaka wa fedha 201920, imepanga kukusanya Sh bilioni 72.97 kutoka katika vyanzo mbalimbali vya mapato ya ndani.Akiwasilisha Ripoti ya Mapato ya Jiji kwenye Baraza la Ushauri la Mkoa RCC, Mkurugenzi Mtendaji wa Jiji, Godwin Kunambi alisema makusanyo hayo katika mwaka huu wa fedha yameongezeka kwa Sh bilioni 5.8 ukilinganisha makusanyo ya mwaka jana, ambayo yalikuwa Sh bilioni 67.15. Alisema katika mwaka 201819, viwanja vilivyopimwa au kukasimiwa kwa watu vilikuwa 20,000, ambavyo vililiingizia jiji Sh bililioni 59.089 sawa na asilimia 37 ya bajeti yote ya mapato ya mwaka huo ambayo ni Sh bilioni 159.46.Alisema katika mwaka 201920, utegemezi wa viwanja utapungua, kwani vinavyokadiriwa kupimwa 10,000 vinategemewa kuingiza mapato ya Sh bilioni 49 ambayo ni sawa na asilimia 27 ya bajeti yote ya mwaka huu ambayo ni Sh bilioni 161.87. Alisema kati ya mapato hayo katika bajeti ya mwaka huu, Jiji linatarajia kupata Sh bilioni 23.97 kutoka kwenye vyanzo vingine vya ndani licha ya viwanja. Kunambi alisema pamoja na jiji kuweka mkakati wa kupunguza utegemezi wa viwanja na hivyo kupunguza upimaji wa viwanja kwa asilimia tano, bado bajeti ya mapato ya ndani imeongezeka kwa asilimia 8.7.Katika mkakati huo wa kupunguza utegemezi wa viwanja mwaka huu, jiji linategemea kupata mapato mengine kutoka kwenye ushuru wa huduma ya Sh bilioni 1.0, usafi wa mazingira Sh bilioni 1.405 na leseni za biashara Sh bilioni 1.125. Mapato mengine linayotegemea ni kutoka kitengo cha ufyatuaji matofali ya Sh bilioni 1.0 pamoja na maeneo ya uwekezaji Sh bilioni 9.9. Vyanzo hivyo vya maeneo ya uwekezaji vitaanza kuingiza mapato nusu ya pili ya mwaka wa fedha 201920, alisema.Mbunge wa Kondoa Mjini, Edwin Sanda CCM alisema katika miradi ya uwekezaji, jiji linatakiwa kuonesha kila mradi utatumia fedha kiasi gani na kuingizia faida kiasi gani. Akifunga RCC, Mkuu wa Mkoa wa Dodoma, Dk Binilith Mahenge alipongeza mkakati wa jiji katika kujikita katika uwekezaji. Alisema ili kuleta mafanikio mazuri, lazima kusimamia vizuri.  <topic>: KITAIFA 